Године 1978, истакнути члан Парчама, Мир Акбар Хибер, погинуо је под сумњивим околностима, а опозиција је одговорном сматрала владу. Иако је влада одбацила ове оптужбе, чланови НДПА су се забринули да ће Дауд Кан ускоро покренути кампању њиховог истребљења. Априла 1978. године, чланови НДПА су уз помоћ кадрова у авганистанској војсци извршили пуч и срушили Дауда с власти (догађај познат као Саур револуција). Пре формирања цивилне владе, званични вођа на само три дана био је авијацијски официр Абудл Кадир Дагарвал. Након Саур револуције, проглашена је Демократска Република Авганистан. Нова влада је уређена тако да Халкисти и Парчамисти отприлике буду једнако распоређени у владајућим структурама. Тараки је добио функцију премијера, Кармал је био заменик премијера, а Хафизула Амин министар спољних послова.